
Atkaölő szerek felhasználási sajátosságai a közönséges takácsatka elleni védelemben

Az almatermesztés Magyarország gyümölcstermesztésének legjelentősebb ágazata, az összes hazai gyümölcstermesztés több mint felét adja. Az utóbbi évtizedben, az almatermő területek csökkenése ellenére, bizonyos fokú technológiai fejlődés ment végbe. Azonban a termés körülbelül 70%-a napjainkban is ipari feldolgozásra kerül. A termesztés sikerét számos tényező befolyásolja, többek között a kártevő atkák elleni védelem. Tudományos Diákköri munkám során a közönséges takácsatka ellen alkalmazható speciális akaricidek és atkaölő tulajdonsággal is rendelkező rovarölő szerek hatékonyságát figyeltük meg üzemi almaültetvényben.

Az integrált almatermesztés során elengedhetetlen az atkaölő szerek használata, mert az egyéb növényvédő szeres kezelések gyérítik a ragadozóatka populációt. Kártevő atkák ellen, a megfigyelésre alapozott növényvédelem tűnik a legjobb megoldásnak. Két tenyészidőszakban 7 készítményt vizsgáltunk rendszeres egyedszám ellenőrzéssel, valamint az időjárási tényezők figyelembe vételével. A kijelölt parcellákból 5 ismétlésben 12 levélmintát gyűjtöttünk, melyek fonáki oldalát vizsgáltuk meg sztereo mikroszkóppal. Az előforduló közönséges takácsatka és Phytoseiidae családba tartozó ragadozó atka egyedszámokat fejlődési alakonként jegyeztük fel. A vizsgált hatóanyagok között megfigyeltünk olyanokat, melyekkel szemben a közönséges takácsatka népesség bizonyos fokú ellenállóságot mutatott. Ennek több lehetséges okát is feltártuk. Az évek óta, egy hatóanyag ugyanazon a parcellán történő alkalmazása eredményezhet ellenállóságot. Ezen túl a területnagyságra, nem pedig a lombkorona magasságára magadott dózis mennyiségek is hozzájárulhatnak a kártevő atkák nagymértékű elszaporodásához. Azonban a szélsőséges időjárási viszonyok befolyásolhatják a szaporodás mértékét, így a több napon át tartó 40 °C körüli hőmérséklet és igen alacsony relatív páratartalom már önmagában is okozhatja a kártevő atkanépesség összeomlását.

A fitofág atkák elleni védekezés során kulcsfontosságú a kártevő biológiájának és az ellene alkalmazott készítményeknek az ismetere. Az ellenálló populációk kialakulásának megakadályozásához nem elegendő a hatóanyagok váltott alkalmazása, a rotációt azok hatásmechanizmusa alapján kell megtervezni.



